Student se snikke word trane van blydskapProf. Susan Smith, hoof van die departement Afrikaans by Fort Hare Universiteit. Wat staan mens te doen wanneer ŉ student al snikkend voor jou staan omdat sy nie haar klasgeld kan bekostig nie? Prof. Susan Smith, hoof van die departement Afrikaans by Fort Hare Universiteit, het haar gisteroggend in dié hartverskeurende situasie bevind toe een van haar derdejaarstudente haar in kennis stel dat sy nie die nodige studiegeld het om verder klas te loop in die vak Afrikaans nie. “Mens se hart breek, want daar is soveel studente wat swaar kry. Hierdie een geval is maar net die punt van die ysberg. Ons universiteit is in ŉ arm provinsie en ons het te kampe met baie agterstande en uitdagings,” sê prof. Smith. Dié student, wat verlede jaar onderskeidings in al haar vakke verwerf het, is ŉ voornemende onderwyseres en prof. Smith meen die student is nie net hardwerkend nie, maar ook passievol oor Afrikaans. Dié dosent het haar daaroor uitgespreek op sosiale media: “Dit is die jongmense wat onderwysers gaan wees, wat wil terug na die plattelandse bruin gemeenskappe vanwaar hulle kom om Afrikaans te gaan gee. Dit is die mense met ŉ passie en liefde vir Afrikaans. Hoe kan ons toelaat dat hulle verlore gaan?” skryf sy op Facebook. Die reaksie was oorweldigend. Net mooi 18 uur ná haar Facebook-plasing was die student se klasgeld reeds vir die jaar gedek en daar was ook aanbiedinge om ander studente te help. Dit is veral mense in die literêre wêreld wat vurig geraak het om die student by te staan. “Dit lyk my julle het nie net een student met so ŉ probleem nie. Protea Boekhuis sal hierdie student se klasgeld vir Afrikaans vir vanjaar en daaropvolgende jare dek, maar jy moet al hierdie welwillendheid mobiliseer om nog so twee of drie ander studente ook te help.” So skryf Nicol Stassen, besturende direkteur van Protea Boekhuis. Vele ander soos skrywer Etienne van Heerden, joernalis Ingrid Glorie, dr. Danny Titus van die ATKV en Elzilda Becker, redakteur van De Kat-tydskrif het beloof om dié inisiatief te ondersteun. “Dit is ongelooflik. Ek is geweldig dankbaar,” sê prof. Smith. Sy is oorbluf oor mense se reaksie en sê dit is wonderlik om te sien hoe passievol ander mense is en dat dié student hulle harte óók geraak het. ‘n Prokureursfirma in Oos-Londen het hul dienste gratis aangebied om ‘n opvoedkundige trustfonds te stig, te administreer en toe te sien dat ouditering geskied. “Mens kan nie almal help nie, maar hierdie student het voor my gestaan. Sy was op my pad.” Betalings kan gemaak word in die volgende rekening: Stuur ‘n e-pos na [email protected] ter bevestiging van deposito ter wille van boekhouding.